吳嘉禾五年（236年）孫權北征，派右都督陸遜搭中司馬諸葛瑾攻襄陽。陸遜派親眷韓扁懷揣奏疏上報朝廷，返回途中，在途中遇到爻敵人，敵人抓獲爻韓扁。諸葛瑾聽後，邪氣恐慌，寫信畀陸遜話：「大駕已還，敵人得到韓扁，擔我場个虛實全部打聽清楚爻。而且河水快乾哉，頂好是快點離去。」陸遜接報後弗曾作答覆，卻催促人種葑豆，搭眾將領下棋射箭遊戲，一如平常。諸葛瑾曉得之以後話：「陸伯言足智多謀，佢昰然做定規自有考慮。」乃末佢親自來見陸遜。陸遜話：「敵人知道大駕已還，再弗用為此籌謀，隔手專心對付我場。乃朝敵人已經守衛爻要害之處，兵將已經出動，我場自加應當首先鎮定自如以穩住部隊，然後再巧施計謀，退出此地。倘使今朝就向敵人表明我場要跑，敵人會認為我場害怕哉，板定會來威逼我場，噶嚜就是必敗之勢哉。」乃末二人秘密定計，令諸葛瑾坐鎮舟船，陸遜率領全部兵馬向襄陽進發。敵人素來懼怕陸遜，見陸遜要攻襄陽，隔手退回城中。諸葛瑾便引船而出，陸遜慢慢整頓好隊伍，大張旗鼓个走上船。敵人弗知究竟，反而弗敢追擊，乃末陸遜全軍安然退出。